**Predkladacia správa**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 377/2012 Z. z., ktorým sa ustanovujú požiadavky na ochranu zvierat používaných
na vedecké účely alebo vzdelávacie účely v znení nariadenia vlády Slovenskej republiky
č. 199/2019 Z. z. (ďalej len „návrh nariadenia vlády“) podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z.

Návrhom nariadenia vlády sa do právneho poriadku Slovenskej republiky transponujú zmeny a doplnenia smernice Európskeho parlamentu a Rady 2010/63/EÚ z 22. septembra 2010 o ochrane zvierat používaných na vedecké účely (Ú. v. EÚ L 276, 20.10.2010), ktoré boli prijaté nariadením Európskeho parlamentu a Rady (EÚ) 2019/1010 z 5. júna 2019 o zosúladení povinností podávania správ v oblasti právnych predpisov týkajúcich sa životného prostredia
a o zmene nariadení Európskeho parlamentu a Rady (ES) č. 166/2006 a (EÚ) č. 995/2010, smerníc Európskeho parlamentu a Rady 2002/49/ES, 2004/35/ES, 2007/2/ES, 2009/147/ES a 2010/63/EÚ, nariadení Rady (ES) č. 338/97 a (ES) č. 2173/2005 a smernice Rady 86/278/EHS (Ú. v. EÚ L 170, 25.6.2019); ide o zmeny, ktoré sa týkajú lehoty na aktualizáciu netechnického zhrnutia projektu, lehoty a spôsobu predkladania netechnických zhrnutí projektov pre schválené projekty, štatistických informácií o používaní zvierat v postupoch a používaní právnych predpisov, ktorými členské štáty Európskej únie transponovali vyššie uvedené právne predpisy Európskej únie, členskými štátmi Európskej únie Európskej komisii. S ohľadom na aplikačnú prax sa v návrhu nariadenia vlády navrhuje spresnenie formulácie niektorých ustanovení
o preukazovaní spôsobilosti osôb, ktoré vykonávajú postupy na zvieratách, navrhujú postupy a projekty, zabezpečujú starostlivosť o zvieratá alebo usmrcujú zvieratá (§ 22 nariadenia vlády Slovenskej republiky č. 377/2012 Z. z., ktorým sa ustanovujú požiadavky na ochranu zvierat používaných na vedecké účely alebo vzdelávacie účely v znení nariadenia vlády Slovenskej republiky č. 199/2019 Z. z.).

Návrh nariadenia vlády nebude predmetom vnútrokomunitárneho pripomienkového konania.

Dátum nadobudnutia účinnosti sa navrhuje s ohľadom na čl. 6 nariadenia Európskeho parlamentu a Rady (EÚ) 2019/1010 z 5. júna 2019 o zosúladení povinností podávania správ
v oblasti právnych predpisov týkajúcich sa životného prostredia a o zmene nariadení Európskeho parlamentu a Rady (ES) č. 166/2006 a (EÚ) č. 995/2010, smerníc Európskeho parlamentu a Rady 2002/49/ES, 2004/35/ES, 2007/2/ES, 2009/147/ES a 2010/63/EÚ, nariadení Rady (ES) č. 338/97 a (ES) č. 2173/2005 a smernice Rady 86/278/EHS (Ú. v. EÚ L 170, 25.6.2019). Vzhľadom
na predpokladanú dobu trvania legislatívneho procesu je možné predpokladať zachovanie
15 dňovej legisvakačnej doby v súlade s § 19 ods. 5 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov.

Návrh nariadenia vlády bol predmetom pripomienkového konania a na rokovanie sa predkladá bez rozporov.